**Pe-o plajă goală**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E noaptea caldă, parcă-i o mireasă

Ce bate din picior puțin nervoasă

Privind după trăsura ce nu vine,

Eu sunt mai calm că te aștept pe tine

Pe plaja goală să apari din mare

Cu sânii copți sub stropi mărunți de sare,

Cu părul despletit și plin de alge,

În liniștea ce-n valuri mari se sparge.

Doar luna ne privește în oglindă,

Nu și-a dorit așa să ne surprindă,

Cu degetul își mângâie sprânceana,

Dar îți sărută fruntea, Liliana.

- Când visul se strecoară printre gene

Şi mierea curge-n valuri erogene

Pe trupul zvelt, bolnav de pasiune,

Roşesc spunând în șoapt-o rugăciune.

Mi-ar fi de-ajuns în clipele acestea

Să mă răpeşti şi-apoi s-ar duce vestea

C-am dispărut... La ştiri şi prin ziare

S-ar scrie-atât: "Pe-un continent de sare

Au fost văzuţi tălmăcitori de gânduri,

Ce-şi ascundeau iubirea printre rânduri,

În lumea lor oracolul zâmbeşte,

Dar dacă vrei să ştii mai mult, citeşte!"

Ioan Grigoraș Liliana Trif